Stiftelsen Edvard Grieg Korene
Varslingsprosedyre
VARSLING
Dersom du har vært vitne til eller selv opplevd kritikkverdige forhold (ulovlige, uetiske eller kritikkverdige handlinger) i Stiftelsen Edvard Grieg Korene, er det svært viktig at du varsler om dette.
Noen ganger kan det være vanskelig å vite hva som er forskjellen på «å si fra» og å «varsle». Behovet for å varsle oppstår gjerne når de ordinære kanalene ikke fører fram, eller dersom det er forhold som ikke egner seg for ordinær oppfølging.
Stiftelsen Edvard Grieg Korene har utarbeidet en prosedyre for varsling samt egne rutiner for håndtering av mobbing og trakassering. I disse rutinene beskrives:
· hvordan du går fram når du varsler 
· hvem du kan si fra til 
· hvordan saken følges opp 
Vi oppfordrer alle medarbeidere til å bidra til forbedringsarbeidet i virksomheten.

Varslingsprosedyre
Hjemmel: Arbeidsmiljølovens kapittel 2 A
Formål: Legge til rette for varsling og sikre at varslingssaker blir behandlet korrekt
Ansvar: Administrerende direktør

Hvorfor er det viktig å varsle?
Stiftelsen Edvard Grieg Korene ønsker å være en åpen arbeidsplass. Medarbeidernes involvering er en sentral og viktig del av forbedringsarbeidet. Dersom en medarbeider (ansatt eller innleid) observerer eller selv erfarer kritikkverdige forhold, er det svært viktig at arbeidsgiver gjøres kjent med dette for å kunne rette opp i forholdet.

Hvem kan varsle?
Alle fast ansatte, oppdragstakere, eller innleide kan varsle.

Hva skal man varsle om?
Det varsles om kritikkverdige forhold. Kritikkverdige forhold er brudd på lover og regler, virksomhetens rutiner og etiske retningslinjer, eller etiske standarder det er bred tilslutning til i samfunnet.
Varsel om fare for liv og helse er en del av medvirkningsplikten, som er pålagt alle ansatte, men defineres ikke som varsling. Det er svært viktig at alle medarbeidere sier ifra om disse forholdene gjennom avvikssystemet.

Hvordan skal det varsles?
Varslet sendes skriftlig til direktør. Dersom direktør er involvert, går varslet til styreleder. Det kan også varsles til tillitsvalgt eller verneombud.
Ved muntlige varsler vil det bli skrevet et referat eller en oppsummering som begge parter må godkjenne.

Hvordan skal varsler følges opp?
Hvordan oppfølgingen av varslet vil skje er avhengig av sakens natur.
Det er ledelsen som er ansvarlig for å følge opp varselet. Den som varsler skal informeres om hvem som har ansvar for å følge opp saken.
Det vil være vanskelig å behandle en varsling som ikke inneholder konkrete opplysninger. Varselet bør derfor inneholde relevant informasjon, inkludert hvem som er involvert, eventuelle vitner og annen informasjon som muliggjør en forsvarlig saksbehandling.
Dersom dette ikke fremkommer av det første varselet, vil det bli innkalt til et møte med varsleren der dette kartlegges.
Dersom varsling av kritikkverdige forhold anses begrunnet, vil det bli foretatt undersøkelser. I økonomiske saker eller saker som gjelder korrupsjon vil administrerende direktør eller styret bestemme videre saksbehandling. Varsleren har rett til informasjon om saksgangen.
Dokumentasjon av saksbehandlingen og eventuelle bevis skal oppbevares av direktør etter gjeldende regler. Direktør loggfører alle møter og rapporter og ajourfører videre saksbehandling.
Ansatte som er mistenkt for kritikkverdige forhold må anses som uskyldig inntil det motsatte er bevist og de har fått mulighet til å forsvare seg mot beskyldningene.

Varslers beskyttelse mot gjengjeldelse
Ansatte som i god tro rapporterer om kritikkverdige forhold, skal beskyttes mot enhver form for gjengjeldelse.
Dette betyr at Stiftelsen Edvard Grieg Korene ikke vil fjerne, suspendere, true, trakassere eller diskriminere en ansatt som varsler om slike forhold.

Feilaktige varsler
En ansatt som med vitende og vilje avleverer en falsk rapportering, kan bli underlagt disiplinære sanksjoner, som eksempelvis avskjed eller oppsigelse fra sitt arbeidsforhold i Stiftelsen Edvard Grieg Korene. Falsk rapportering kan også få et rettslig etterspill.

